Ιωάννης Α. Κακαράς

Ο Ιωάννης Α. Κακαράς (Αθήνα, 1946) είναι Έλληνας επιστήμων και τεχνολόγος ξύλου και ομότιμος καθηγητής του Πανεπιστημίου Θεσσαλίας, ο οποίος έχει συμβολή στην τεχνολογική εκπαίδευση και ανάπτυξη του κλάδου ξύλου και ξύλινων κατασκευών στην Ελλάδα.

Βιογραφία
Γεννήθηκε στην Αθήνα το 1946 και έλκει την καταγωγή του από την Γραβιά Φωκίδας. Είναι ο μικρότερος αδελφός του συγγραφέα και ερευνητή πολιτικής ιστορίας, Αντώνη Κακαρά.

Σπούδασε στη Δασολογική Σχολή του ΑΠΘ (1965-1970), συνέχισε με μεταπτυχιακές σπουδές στην τεχνολογία ξύλου στο Πανεπιστήμιο της Βόρειας Ουαλίας στο Μπάνγκορ (1974-1976) και ολοκλήρωσε τις διδακτορικές του σπουδές στο ΑΠΘ (1986-1989) με ερευνητική μελέτη για τον εμποτισμό ξύλου ελληνικών ειδών.

Υπήρξε ο πρώτος Έλληνας τεχνολόγος που με ιδία πρωτοβουλία ίδρυσε το 1976 και οργάνωσε την πρώτη ελληνική βιομηχανική μονάδα εμποτισμού ξυλείας και δομικών ξύλινων κατασκευών (πέργκολες - κιόσκια - παγκάκια) στην Κρατική Βιομηχανία Καλαμπάκας, και την διηύθυνε για μια δεκαετία. Το 1999 με δική του ιδέα και πρωτοβουλία - εντός του τότε ΤΕΙ Λάρισας - ίδρυσε το πρώτο τμήμα ανώτατης εκπαίδευσης στην Ελλάδα στο γνωστικό αντικείμενο του ξύλου και επίπλου, το Τμήμα Σχεδιασμού και Τεχνολογίας Ξύλου - Επίπλου στο πρώην Παράρτημα Καρδίτσας, με έδρα την Καρδίτσα. Ανοιχτή Επιστολή Ι. Κακαρά προς τον Υπουργό Παιδείας κ. Κων. Γαβρόγλου.

Έχει δημοσιεύσει περισσότερες από 35 επιστημονικές εργασίες σε ξένα περιοδικά και έχει γράψει τεχνικά και ενημερωτικά άρθρα για το ξύλο ως ανανεώσιμο και περιβαλλοντικά φιλικό υλικό στη δόμηση, όπως και παρεμβάσεις για κρίσιμα δασοπονικά και τεχνολογικά ζητήματα. Για το όλο έργο του, τιμήθηκε το 2010 από την Πανελλήνια Ομοσπονδία Κατεργασίας Ξύλου και από το κλαδικό περιοδικό ‘’ΕΠΙΠΛεΟΝ’’, και το 2011 από το ΤΕΙ Λάρισας.

Προσωπική ζωή
Ζει μόνιμα στην Αθήνα και είναι νυμφευμένος με την ερευνήτρια δρ. Νανά Τσαγκάρη, με την οποία έχει δύο ενήλικα τέκνα.

Εργογραφία
 "Ξυλογλυπτική" (2005) Ο.Ε.Δ.Β.
 "Τεχνολογία Ξύλου" (2010) Εκδόσεις "ΙΩΝ"
 "Τεχνολογία Ξύλινων Δομικών Κατασκευών" (2013) Εκδόσεις "ΙΩΝ"

Εξωτερικοί σύνδεσμοι
 Ακαδημαϊκή ιστοσελίδα
 Blog
 διάλεξη: "Ξύλινες δομικές κατασκευές"

 Παραπομπές 

Κατηγορία:Έλληνες επιστήμονες
Κατηγορία:Έλληνες δασολόγοι
Κατηγορία:Έλληνες επιστήμονες ξύλου